વાતવાતમાં હરિયાને જાણવા મળ્યું કે એના બેભાન થયા બાદ કઈ રીતે એ બધા એને ગાડામાં નાંખીને લઇ આવ્યા, અને કઈ રીતે ડોકટરે પોતાને તાત્કાલિક હોસ્પિટલ લઇ આવવાના નિર્ણય લેનાર, મોંઘીને વખાણી હતી. એ સાંભળી તો હરિયો પણ છાતી ફુલાવી પોતાની મોંઘી પર ઇતરાયો હતો. અને બીજું એણે એમ પણ જાણ્યું કે, ઘા ખાસ ઊંડો તો નહોતો, પણ તત્કાલમાં ધનુરનું ઇન્જેક્શન આપવું ઘણું અગત્યનું હતું ! અને એ ઉપરાંત બીજી થોડી આડીઅવડી વાતો ચાલતી રહી, અને એમ બે અઢી કલાક વીત્યા બાદ ડોકરરે એને ફરી તપાસ્યો, અને થોડીક દવાઓ, મલમ આપી તેને થોડાક દિવસ આરામ લેવાની સલાહ સાથે રજા આપી.